Ole Colbjørnsen
Store norske leksikon,Historie,Norsk og nordisk historie,Norges historie,Norges historie fra 1884 til 1940
Ole Colbjørnsen var en norsk journalist og politiker for Arbeiderpartiet. Han var en av Norges første ledende planøkonomer, og hans brosjyrer fikk betydning for Arbeiderpartiets aksjonsprogram i 1930-årene.
Colbjørnsen ble født i Vegårshei i 1897. Han studerte realfag, var assistent hos professorene Lars Vegard og Carl Størmer, og ble senere journalist. Han var ansatt i russisk handelstjeneste i 1922–1928, og utførte ekspertoppdrag i forbindelse med organiseringen av den russiske utenrikshandel og forberedelsene til den første femårsplanen. Videre var han avdelingssjef og direktør for shippingselskap i London i 1929–1931, og i årene 1932–1940 var han økonomisk medarbeider i Arbeiderbladet. I perioden 1940–1948 var Colbjørnsen finansråd, senere handelsråd, ved den norske ambassade i Washington. Han var direktør i Direktoratet for økonomisk forsvarsberedskap i årene 1949–1967. Colbjørnsen møtte på Stortinget i 1937–1940 som første varamann for Arbeiderpartiet i Oslo. Colbjørnsen har blant annet skrevet Hele folket i arbeid (Arbeiderpartiets slagord ved gjennombruddet midt i 1930-årene), Planøkonomi og sosialisering og En norsk 3-årsplan (1933), sistnevnte sammen med Axel Sømme. Les mer i Store norske leksikon Ole Colbjørnsen i Norsk biografisk leksikon mellomkrigstiden Norges historie fra 1905 til 1939 planøkonomi